વસંતનું આગમન સૌરાષ્ટ્રના ગીરજંગલમાં પણ અનુભવી શકાતું હશે. ફુલોની ગંધ સાથે માટીની મહેકનો સંગમ અનેરો માહોલ રચી શકે છે. મુંબઈ જેવા શહેરમાં રહેતા લોકોને કેસુડાના કેસરી રંગની કલ્પના જ કરવી રહી. કવિ ટાગોરે વસંતને ઉત્સવ બનાવી દીધો છે. હકિકતમાં વસંત આપણા માટે જીવનનો આનંદ આપનાર, જ્ઞાન લાવનાર કુદરતની મહામૂલી ભેટ છે. જેને ઉપભોક્તાવાદની રેટ રેસમાં આપણે ઝડપથી ભાગી રહ્યા છીએ કે સુગંધ કે રંગની છોળ અડતી નથી. વસંત પંચમીનો તહેવાર ટાગોરના શાંતિનિકેતનમાં ઓ રે ગૃહવાસી... વસંત આવી છે હવે તો દ્વાર ઊઘાડીને તેના રંગોની છોળમાં મત્ત બન... વસંતના ગીતો ગાઈને, કેસરી અને પીળા રંગના વસ્ત્રો પહેરીને લોકો આનંદનો ઓચ્છવ મનાવે છે. વસંતનો એ ઓચ્છવ જીવનને રંગ અને ઉત્સાહથી ભરી દે છે. વસંતની ઉજવણી કરવા માટે આનંદિત અને ઉલ્લાસભર્યું મન જોઈએ. અમદાવાદમાં રહેતા લેખિકા અરુણા જાડેજા પોતાના નાનકડા આંગણામાં ફુલોની રંગોળી કરી સરસ્વતીમાતાનું પૂજન કરે છે. વય વધતાં પણ તેમના જીવનનો ઉત્સાહ મંદ નથી પડતો.